16.6.2023
ET
Euroopa Liidu Teataja
C 214/23 Kolmapäev, 18. jaanuar 2023
28. kutsub komisjoni üles hindama võimalust nõuda alaealistele ja väikestele lastele suunatud veebipõhiste videomängude pakkujatelt, et nad viiksid läbi lastele avalduva mõju eelhindamised, mis põhinevad ohtude klassifitseerimise 4C (sisu, kontakt, käitumine, leping) raamistikul ning maandaksid tulemuslikult kindlakstehtud riskid laste õigustele;
Täiendavad eelised ja riskid tarbijate jaoks
29. rõhutab vaimse tervise tähtsust, eriti alaealiste ja väikeste laste puhul; märgib, et videomängud pakkusid COVID-19 ajal rangete liikumispiirangute ajal leevendust; tuletab meelde võrguühenduse positiivset rolli selle tagamisel, et eurooplased said endiselt omavahel suhelda ja koostööd teha, sealhulgas veebipõhiste videomängude kaudu; tuletab meelde, et mängimine võib pakkuda interaktiivseid võimalusi ka inimestele, kes kogevad sotsiaalset eraldatust või isoleeritust reaalses keskkonnas; märgib, et see on olnud eriti oluline eakate inimeste puhul, kes on COVID-19 pandeemia ajal kõige enam isolatsiooni all kannatanud; märgib, et WHO usub, et veebipõhised mängud võivad muutuda oluliseks vahendiks, et toetada meie sidet teistega (31); märgib ära platvormiüleste veebimängude kasulikkuse kasutajakogemuse jaoks, mis võimaldab mängijatel hõlpsasti üksteisega erinevatel platvormidel suhelda, ja mängude arendajate jaoks, ning kutsub videomängu­ sektorit üles tegema kõik endast oleneva, et seda võimalust maksimaalselt ära kasutada; märgib üldisemalt ära võimalused ja uued perspektiivid, mida loob juurdepääs loomingulisele eneseväljendusele ja kultuurilisele sisule, eelkõige alaealistele ja väiksematele lastele; kutsub komisjoni üles jätkama tegevust, et parandada Euroopa digitaristu, mis toetab nii kvaliteetset infosisu arendavat loomemajandust kui ka Euroopa kodanike juurdepääsu neile kultuuriliselt olulistele teostele;
30. on veendunud, et paljudele inimestele pole videomängud mitte ainult vaba aja veetmiseks, vaid ka vaimseteks harjutusteks, nagu keeruliste ülesannete ja mõistatuste lahendamine, võistlemine teiste mängijatega, mis nõuab suurt keskendumist, ning selliste oskuste arendamine nagu probleemide lahendamine, ruumiline ja silmade-käte koordinatsioon, meeskonnatöö, nägemisvõime ja kiirus;
31. teeb ettepaneku hakata igal aastal Euroopa Parlamendis Brüsselis välja andma ELi veebipõhiste videomängude auhinda, et rõhutada veebipõhiseid videomänge tootvate ettevõtjate, kellest paljud on VKEd, tähtsust Euroopa digitaalse ühtse turu jaoks seoses töökohtade loomise, majanduskasvu, innovatsiooni ja Euroopa väärtuste edendamisega; on seisukohal, et auhinna eesmärk peaks olema edendada internetipõhiseid videomänge, mis austavad tarbijate õigusi või millel on positiivne mõju konkreetsetele valdkondadele, nagu haridus, või oskuste arendamisele;
32. väljendab heameelt uuendusliku uurimisprojekti „EU Kids Online“ üle, mille raames kogutakse kogu Euroopast kvaliteetseid andmeid laste seisukohtadest nende internetikogemuste kohta; nõuab selle üleilmselt tipptasemel algatuse sagedasemat ajakohastamist; kutsub komisjoni üles rahastama tulevikus seda ja ka sarnaseid algatusi;
33. märgib, et veebipõhised videomängud võivad olla õppeprotsessis kasulikud vahendid ja et paljud mängud on kavandatud spetsiaalselt hariduslikel eesmärkidel, muu hulgas ühiskondlike küsimuste arutamiseks või ajaloo- ja kultuurisündmuste mõistmise süvendamiseks; tuletab meelde, et videomängud on kantud riiklikesse õppekavadesse; märgib, et kaubanduslikke videomänge kasutatakse ka hariduslikel eesmärkidel; märgib, et videomänge kasutatakse ka kriitilise mõtlemise ja oskuste arendamiseks ning loovuse stimuleerimiseks; rõhutab ka, et videomängudel on hilisemas elus edasised rakendused, kuna need võivad pakkuda eakatele inimestele vaimset stimulatsiooni ja ühendusvõimalusi;
34. rõhutab, et veebipõhiste videomängude liigsel mängimisel võib olla negatiivne mõju sotsiaalsetele suhetele, tööle, koolist väljalangemise määradele, vaimsele ja füüsilisele tervisele ja kehvadele õpitulemustele, samas kui teadusuuringud on ka näidanud, et videomängudel võib olla positiivne mõju; rõhutab seetõttu vajadust saavutada tervislik tasakaal;
35. rõhutab, et videomängusõltuvus, mida tuntakse ka mängimishäirena, on mõnede mängijate jaoks probleem; märgib, et Maailma Terviseorganisatsioon on liigitanud mängimishäire sõltuvusvormiks, mida iseloomustab nõrgenenud kontroll mängimise üle, mängimise suurem tähtsustamine muude tegevuste ees, nii et mängimine on muude huvide ja igapäevaste tegevuste ees esikohal, ning mängimise jätkamine või süvenemine vaatamata negatiivsete tagajärgede ilmnemisele;
(31)
Bloomberg, „Games Industry Unites to Promote World Health Organization Messages Against COVID-19;Launch #PlayApart Together Campaign“ (Videomängutööstuse ühine tegutsemine, et edendada Maailma Terviseorganisatsiooni COVID-19 vastaseid sõnumeid: #PlayApartTogether kampaania), 10. aprill 2020.